《赠卿书记》
宋代·饶节

我室如逆旅，尘坌被几席。自是懒扫除，初非护鼠迹。

比室有道人，高洁如玉璧。时来相劳苦，倚席笑哑哑。

道人居若何，纯素胜金碧。槃盂及几杖，奠置有疆埸。

青丝贯湘竹，秩秩间儒释。短长各部伍，行列共绳尺。

试看缶中兰，修叶净如拭。我亦捧心颦，触瓶污履舄。

乃知效子败，古语不可易。时当过师语，输写尽胸臆。

师言吐如屑，永语嗟啧啧。问师何所嗟，吾道苦荆棘。

堂堂大道场，儿辈恣陵轹。苞苴幸引援，侧媚乞朝夕。

争传外道语，盗履祖师阈。狂澜不可回，妖氛一何逼。

柏直尚乳臭，唐俭安足惜。世无磊落人，口语谩籍籍。

岂无直道师，众寡久不敌。常恐碧眼胡，西来苦无益。

道人僧之杰，老骥犹伏枥。安得大宝坊，降魔扫妖癖。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。